Агенцијата за заштита на правото на слободен пристап до информациите од јавен карактер, врз основа член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Граѓанска иницијатива Охрид СОС, поднесена против Решението на Министерството за животна средина и просторно планирање, по предметот Барање за пристап до информации од јавен карактер, на 29.03.2023 година го донесе следното

**Р Е Ш Е Н И Е**

**1.** Жалбата изјавена од Граѓанска иницијатива Охрид СОС, поднесена против Решението на Министерството за животна средина и просторно планирање бр.09-1504/2 од 07.03.2023 година, заведена во Агенцијата под бр. 08-70 на 22.03.2023 година, по предметот Барање за пристап до информации од јавен карактер **СЕ УВАЖУВА.**

**2**. Решението на Имателот на информации бр.09-1504/2 од 07.03.2023 година **СЕ ПОНИШТУВА.**

**3.** **СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**4.** Имателот на информации е должен да го спроведе ова Решение **во рок од 15 дена** од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Граѓанска иницијатива Охрид СОС, како што се наведува во Жалбата, на 14.12.2022 година по електронски пат поднела Барање за пристап до информации од јавен карактер до Министерството за животна средина и просторно планирање, со кое побарала да и се достави следната информација:

„1.Да ни бидат доставени сите мислења кои МЖСПП ги издало по барање на Општина Охрид, а во врска со постапки за легализација на бесправно изградени објекти и тоа: ОД стапувањето во сила на Законот за изменување и дополнување на Законот за постапување со бесправно изградените објекти на 07.08.2021 година ДО денес.“

Постапувајќи по наведеното Барање, Имателот на информации на 24.12.2022 година до Барателот доставил допис во кој е наведено дека: „Во врска со предметното прашање за доставени мислења кои МЖСПП ги издало по барање на Општина Охрид, за легализација на бесправно изградени објекти ве упатувам да ја видите веб страната на Општина Охрид ….“

Исто така, Имателот на информации на 09.01.2023 година до Барателот на информации доставил емаил во кој е наведено: „Ви ја доставувам бараната информација од Општина Охрид.“

Барателот на информации на 10.01.2023 година согласно член 24 од Законот за слободен пристап до информации од јавен карактер поднел барање за комплетирање на одговорот.

Имателот на информации, по ова барање доставил одговор на 24.01.2023 година.

Незадоволен од наведениот Одговор, Барателот на информации во законски предвидениот рок поднесе Жалба, заведена во архивата на Агенцијата под бр.08-70 на 22.03.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и на 14.02.2023 година донесе Решение бр. 08-70 со кое Жалбата ја уважи и предметот го врати на повторно постапување пред првостепениот орган.

При тоа, постапувајќи по Решението на Агенцијата, Имателот на информации донел Решение за одбивање на барањето за слободен пристап до бараната информација бр.09-1504/2 од 07.03.2023 година, каде е наведено: “ Министерството останува на мислење дека согласно чл.6 став 1 од Законот објавувањето на овие информации во постапки кои не се завршени би имало штетни последици за текот на постапката. По добиеното Решение на Агенцијата за заштита на правото на слободен пристап до информации од јавен карактер број 09-1504/1 од 22.02.2023 година ... Министерството за животна средина и просторно планирање, имајќи предвид дека Барањето за слободен пристап до информации од јавен карактер се однесува на тековни управни постапки поведени врз основа на барање на физички и правни лица во согласност со Закон, а кои постапки се водат пред друг надлежен орган, во конкретниот случај општина Охрид, спроведе тест на штетност ... со кој се утврди дека објавувањето на таквите информации имаат поголеми последици во однос на интересот кој би се постигнал со објавувањето на документација од незавршени управни постапки“.

Незадоволен од добиеното Решение на Имателот на информации бр.09-1504/2 од 07.03.2023 година, Барателот на информации до Агенцијата на 22.03.2023 година достави Втора жалба, заведена под бр.08-70. Во Жалбата е наведено дека: „...Напоменуваме дека во претходен случај, за исто вакво барање – да ни достават мислења за предмети за легализација на бесправно изградени објекти во постапка, МЖСПП одговори позитивно и документите ни беа доставени... “.

Агенција, преку е-маил заведен под бр.08-70 од 22.03.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 28.03.2023 година до Агенцијата, преку електронска пошта, достави допис во кој наведува дека „остануваме на фактите кои ги имаме дадено како одговор на жалбата од 6.02.2023 год. кои ги доставуваме во прилог.“ Во прилог го достави Одговорот на жалба бр.09-1287/1 од 13.02.2023 година и Тестот на штетност бр.09-1504/3 од 07.03.2023 година. Во тестот на штетност се наведува дека: „Утврдено е дека давањето на информацијата, како што се бара, е дел од управна постапка која што ја води Општина Охрид и се додека не е завршена би можело да има штетни последици за текот на постапката за која Министерството за животна средина и просторно планирање нема тековен увид...Утврдено е дека објавувањето на информацијата односно објавувањето на мислењата дадени од страна на Министерството за животна средина и просторно планирање кои се дел од управната постапка која ја води Општина Охрид би можело да има негативно влијание за постапките кои се во тек пред општината...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата ја уважи, Решението на Имателот на информации го поништи и го задолжи Имателот на информации на барателот да му ја достави бараната информација, на начин и во форма наведени во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, при спроведувањето на Решението на Агенцијата бр.08-70 од 14.02.2023 година, не постапил согласно одредбите од Законот за слободен пристап до информации од јавен карактер и Законот за општата управна постапка.

Во конкретниот случај, Имателот на информации постапувајќи по Решението на Агенцијата за заштита на правото на слободен пристап до информации од јавен карактер донел Решение за одбивање на барањето, со кое се одбива пристапот согласно член 6 став 1 од Законот за слободен пристап до информации до јавен карактер. Во образложението на оспореното Решение, Имателот на информации се повикува на член 6 став 4 од Законот за слободен пристап до информации од јавен карактер, но не овозможува делумен пристап, туку ја одбива информацијата, со образложение дека се води управна постапка.

Во Тестот на штетност, пак, утврдува дека барањето се одбива согласно член 6 став 1 алинеја 4 од Законот за слободен пристап до информации од јавен карактер, со образложение дека „објавувањето на мислењата дадени од страна на Министерството за животна средина и просторно планирање кои се дел од управната постапка која ја води Општина Охрид би можело да има негативно влијание за постапките кои се во тек пред општината.“.

Согласно член 18 став 1 од Законот за постапување со бесправно изградени објекти, доколку бесправниот објект е изграден во граници на заштитено подрачје утврдено со закон, односно во национален парк, споменик на природата, парк на природата, заштитен предел или повеќенаменско подрачје, во заштитен крајбрежен појас на природни езера, како и во прва и втора санитарно заштитна зона на извори на вода за пиење, надлежниот орган од членот 4 од овој закон, по службена должност прибавува мислење од **Министерството за животна средина и просторно планирање**.

Во конкретниот случај, Министерството за животна средина и просторно планирање, доставува мислење до надлежен орган, во случајот Општина Охрид и тоа мислење е готов документ и истиот треба да биде јавно објавен и согласно член 10 став 1 алинеја 19 од Законот за слободен пристап до информации од јавен карактер, „предлог на програми, програми, ставови, мислења, студии и други слични документи кои се однесуваат на актите од надлежноста на имателот....“, поради што е должен да му биде доставен до барателот на информации на начин и форма наведени во Барањето

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да се поведе управен спор пред Управниот суд во рок од 30 дена.

**Директор,**

**Пламенка Бојчева**